ΓΡΑΠΤΗ ΕΡΩΤΗΣΗ P-2820/97 υποβολή: Nuala Ahern (V) προς την Επιτροπή (1 Σεπτεμβρίου 1997)

Θέμα: Προτεινόμενη αποπεράτωση της Μονάδας 4 Rovno και της Μονάδας 2 Khmeinitski (k2/r4) πυρηνικών αντιδραστήρων σύμφωνα με το μνημόνιο συνεννοήσεως ανάμεσα στην Ομάδα G7 και την Ουκρανία

Σχετικώς με την προτεινόμενη αποπεράτωση των πυρηνικών αντιδραστήρων k2/r4 στην Ουκρανία, προτίθεται η Επιτροπή να αναφέρει εάν σε εκάστη των δύο εγκαταστάσεων οι προτάσεις ασφαλείας κατά τις διάφορες φάσεις του έργου περιλαμβάνουν: ένα εντελώς νέο Σύστημα Ελέγχου και Εξοπλισμού Μετρήσεων, μία πλήρη Αποτίμηση της Ασφαλείας βάσει Πιθανοθεωρίας και τον διαχωρισμό ολοκλήρου της καλωδιώσεως ηλεκτροδοτήσεως από την καλωδίωση ελέγχου όπως υπαγορεύεται από τα διδάγματα που αντλούνται από την πυρκαγιά στην κλίνη καλωδίων στο Browns Ferry το 1975, στοιχεία για το σύνολο των οποίων λαμβάνεται μέριμνα στην περίπτωση των παρομοίων αντιδραστήρων στο Temelin; Εάν όχι, για ποίον λόγο;

Επιπλέον, θα εμπεριέχεται το σύνολο των απαιτήσεων που προέκυψαν υπό το φως των καταστροφών στο Three Mile Island και το Τσέρνομπιλ και εάν όχι, για ποίον λόγο;

Πώς προτείνεται να αντιμετωπισθεί το εύθραστο των δοχείων πιέσεως λόγω απωλείας της ελατότητας και το θέμα της ασφαλείας από τη συντριβή αεροσκάφους;

Δύναται η Επιτροπή να εξηγήσει πώς θα ήταν δυνατόν η αποτίμηση ασφαλείας RiskAudit ( Έκθεση £52) να χρησιμοποιηθεί ως βάση για οιαδήποτε τελική απόφαση επί του θέματος, δεδομένου ότι φαίνεται να μην έχει γίνει πλήρης ανάλυση των υφισταμένων έργων με θέμα τους συγκεκριμένους αντιδραστήρες και ορισμένα προβλήματα αφήνεται να επιλυθούν στο μέλλον, ή να εφαρμοσθεί μετά την έναρξη λειτουργίας; Κατά συνέπειαν πώς είναι δυνατόν η Ομάδα Εμπειρογνωμόνων Πυρηνικής Ασφαλείας PHARE/TACIS να έχει παράσχει για το έργο την έγκρισή της για θέματα ασφαλείας πέρσι και γιατί χρειάσθηκε να παρέλθει άνω του εξαμήνου για να διατεθεί για το κοινό η έκθεση Riskaudit;

Απάντηση του κ. Van den Broek εξ ονόματος της Επιτροπής (1η Οκτωβρίου 1997)

Η Επιτροπή θεωρεί ότι το τελικό επίπεδο ασφαλείας το οποίο πρέπει να επιτευχθεί στις μονάδες πυρηνικών αντιδραστήρων Rovno 4 (R4) και Khmelnitsky 2 (K2) αποτελεί θέμα υψίστης σημασίας. Με τη στήριξη του προγράμματος Tacis έχει ετοιμαστεί ένα πρόγραμμα εκσυγχρονισμού για αμφότερους τους αντιδραστήρες. Η Riskaudit, οργάνωση αποτελούμενη από ανεξάρτητους οργανισμούς ασφαλείας από τη Γαλλία και τη Γερμανία, προέβη στην αξιολόγηση του εν λόγω προγράμματος εκσυγχρονισμού. Βάσει των κατευθυντηρίων γραμμών του Διεθνούς Οργανισμού Ατομικής Ενέργειας (ΔΟΑΕ) και εμπεδομένων πρακτικών σε ανάλογους αντιδραστήρες που λειτουργούν στην Κοινότητα και εκτίμησε ότι το προτεινόμενο πρόγραμμα εκσυγχρονισμού περιλαμβάνει τις πλέον σύγχρονες τεχνολογίες στον τομέα και ότι είναι πλήρως επαρκές.

Με τα δεδομένα αυτά, είναι προφανές ότι η κατάσταση της υφιστάμενης κατασκευής έχει μεγάλη σημασία. Εφόσον η κατασκευή της εγκατάστασης διεκόπη για μερικά έτη, άρχισε η αξιολόγηση της κατάστασης της υφιστάμενης εγκατάστασης. Σε περίπτωση που κατά τον ποιοτικό αυτόν έλεγχο εντοπιστούν αδύνατο σημεία, θα ληφθούν διορθωτικά μέτρα. Οι εκθέσεις του ελέγχου και τα διορθωτικά μέτρα θα εξετασθούν επίσης ανεξαρτήτως από την Riskaudit.

Η εφαρμογή του προγράμματος εκσυγχρονισμού στο οποίο περιλαμβάνονται οι συστάσεις της Riskaudit, ειδικά συμπληρωματικά μέτρα ουκρανικών οργανισμών καθώς και ειδικές συστάσεις που προκύπτουν από τον ποιοτικό έλεγχο, θα εξασφαλίσει επίπεδο ασφάλειας εφάμιλλο των εγκαταστάσεων της ίδιας εποχής και τεχνολογίας στη Δύση και οι οποίες είχαν βελτιωθεί κατά περιόδους με την παράλληλη βελτίωση των προτύπων ασφαλείας. Το επίπεδο ασφαλείας θα είναι συνεπώς ισότιμο με αυτό πολλών αντιδραστήρων που λειτουργούν προς το παρόν στις χώρες της Δύσης.

Σχετικά με τις ειδικές ερωτήσεις που ετέθησαν για τους αντιδραστήρες R4K2 χρησιμοποιήθηκαν τα αποτελέσματα της πιθανολογικής αξιολόγησης ασφάλειας (Probabilistic safety assessments PSA) σε παρόμοιους αντιδραστήρες. Προβλέπεται η πραγματοποίηση πλήρους εκτίμησης ασφάλειας PSA για την εκσυγχρονισμένη πλέον εγκατάσταση.

Το σύστημα εξοπλισμού και ελέγχου (I & C) που προβλέπονται στο αρχικό έργο έχουν σειρά μειονεκτημάτων τα οποία εντοπίστηκαν με την αξιολόγηση και την πείρα από τη λειτουργία. Για τον σκοπό αυτό προβλέπεται η λήψη ειδικών διορθωτικών μέτρων. Στην περίπτωση του αντιδραστήρα στο Temelin, ελήφθη η απόφαση της πλήρους αντικατάστασης του συστήματος εξοπλισμού και ελέγχου (Ι & C). Ο διαχωρισμός της καλωδιώσεως ελέγχου από την καλωδίωση ηλεκτροδότησης δεν αποτελεί θέμα που άπτεται των προδιαγραφών ασφαλείας. Ωστόσο, ο διαχωρισμός των αναπληρωματικών κλινών των συστημάτων ασφαλείας πρέπει να πραγματοποιηθεί είτε με γεωγραφικό είτε με φυσικό διαχωρισμό. Στην περίπτωση του αντιδραστήρα R4K2 θα χρησιμοποιηθούν και οι δύο τρόποι παράλληλα προκειμένου να επιτευχθεί ανεξαρτησία των κλινών.

Σε απάντηση στη γενική ερώτηση, είναι προφανές ότι τα διδάγματα από τα ατυχήματα του Three Mile Island και του Τσερνομπίλ έχουν ληφθεί υπόψη.

Όσον αφορά την ευθραυστοποίηση του δοχείου πίεσης, η έκθεση του δοχείου πίεσης του αντιδραστήρα VVER-1000 σε βομβαρδισμό νετρονίων βρίσκεται στο ίδιο επίπεδο με τα δοχεία των αντιδραστήρων πεπιεσμένου ύδατος της ίδιας τεχνολογίας και εποχής στη Δύση. Τα πρόσθετα μέτρα θα εφαρμοστούν με το πρόγραμμα εκσυγχρονισμού κατά τρόπον ώστε να μειωθεί το χρονικό ολοκλήρωμα ροής σωματιδίων (ακτινοβόληση) και ο αριθμός θερμικών κρούσεων. Ένα πρόγραμμα παρακολούθησης θα εφαρμοστεί προκειμένου να προσδιορισθεί ο υπολειματικός χρόνος ζωής του δοχείου.

Το πρόγραμμα εκσυγχρονισμού περιλαμβάνει την αξιολόγηση της πιθανότητας συντριβής αεροσκάφους στο κτίριο όπου στεγάζεται ο αντιδραστήρας. Σε περίπτωση που η τιμή της αξιολόγησης υπερβαίνει τη διεθνώς αποδεκτή τιμή, θα επιβάλλονται διοικητικά μέτρα σχετικά με τους διαδρόμους που χρησιμοποιούν τα αεροσκάφη.